Dxácate̱ naꞌ Saulo quebe dxusane̱ꞌ dxune̱ꞌ ba xuzre gutie̱ꞌ benneꞌ caꞌ dxeléajle̱ꞌe̱ chee̱ Xránadxu.
Chee̱ gune̱ꞌ caní guxíaje̱ꞌ xeajchálajle̱ne̱ꞌ bxruze blau.
Gunabe̱ꞌ xiche da dxuléꞌe na nape̱ꞌ xel-laꞌ dxenná bea da guꞌe̱ chéaje̱ꞌ xudauꞌ caꞌ zaj nnita xe̱zre Damasco,
chee̱ séquene̱ꞌ cheajxedílaje̱ꞌ benneꞌ caꞌ dxeléajle̱ꞌe̱ chee̱ dizraꞌ chaweꞌ chee̱ Jesús,
ne che̱ꞌe̱ le̱ꞌ,
benneꞌ biu,
ne nuꞌula caꞌ,
chee̱ guzré̱ꞌe̱ le̱ꞌ lizre xia lu xe̱zre Jerusalén.
Naꞌ gate ne xuꞌe̱ neza zéaje̱ꞌ,
ne ca ba zua zrine̱ꞌ xe̱zre Damasco,
naꞌ bsaníꞌ tu xiꞌ naga zéaje̱ꞌ da zaꞌ xabáa.
Saulo xeajcházie̱ꞌ lu xu,
naꞌ benne̱ꞌ chiꞌi tu benneꞌ dxe̱ꞌe̱ le̱ꞌ:
―Saulo,
Saulo,
¿bizr chee̱ naꞌ nau ziꞌ xuzruꞌ nedaꞌ?
Nadxa Saulo bche̱be̱ꞌ:
―¿Nuzra Lueꞌ,
Xran?
Naꞌ bénneaꞌ beche̱be̱ꞌ:
―Nedaꞌ nacaꞌ Jesús,
benneꞌ naꞌ nau ziꞌ xuzruꞌ.
Lueꞌze dxun ziꞌ cuinuꞌ,
ca dxun be̱zre gate dxulíbebaꞌ laweꞌ xágala da dxádue̱ꞌ-baꞌ.
Nadxa Saulo dxezrizque̱ꞌ dxezrebe̱ꞌ,
gunné̱ꞌ:
―Xran,
¿bi dxaca lazruꞌ gunaꞌ?
Naꞌ Xránadxu guzre̱ꞌ le̱ꞌ:
―Guxasa,
guxúꞌu lu xe̱zre,
naꞌ xelé̱queze̱ꞌ lueꞌ da dxal-laꞌ gunuꞌ.
Benneꞌ caꞌ zjácale̱ Saulo belezrébele̱ꞌe̱ laweꞌ da belenne̱ꞌ chiꞌi benneꞌ naꞌ,
san quebe nu beleléꞌene̱ꞌ.
Nadxa Saulo bexase̱ꞌ lu xu naꞌ,
naꞌ gate guxáꞌ lawe̱ꞌ,
quebe guca léꞌene̱ꞌ.
Caꞌ guca,
belequé̱ꞌe̱ ne̱ꞌe̱,
ne guleché̱ꞌe̱ le̱ꞌ lu xe̱zre Damasco.
Guzúe̱ꞌ naꞌ chunna zra quebe dxeléꞌene̱ꞌ,
ne quebe bi güeꞌe gudawe̱ꞌ.
Lu xe̱zre Damasco naꞌ zua tu benneꞌ dxéajle̱ꞌe̱ chee̱ Jesús le̱ꞌ Ananías,
naꞌ Xránadxu bleꞌe lawe̱ꞌ le̱ꞌ tu lu da bleꞌe le̱ꞌ,
naꞌ guzre̱ꞌ le̱ꞌ:
―Ananías.
Naꞌ le̱ꞌ beche̱be̱ꞌ:
―Nigá zuaꞌ,
Xran.
Nadxa gunná Xránadxu,
dxe̱ꞌe̱ le̱ꞌ:
―Guxasa,
guxíaj neza da nazí le na:
Neza Li,
naꞌ lizre Judas guche̱buꞌ chee̱ tu benneꞌ Tarso,
le̱ꞌ Saulo.
Benneꞌ nigá dxuláwizre̱ꞌ Dios.
Tu lu da bléꞌene̱ꞌ,
ba bléꞌene̱ꞌ tu benneꞌ le̱ꞌ Ananías chuꞌe̱ guzé̱ ne̱ꞌe̱ le̱ꞌ chee̱ xeléꞌene̱ꞌ.
Gate benne̱ꞌ da nigá,
naꞌ gunná Ananías:
―Xran,
benneꞌ zan ba buluzenne̱ꞌ nedaꞌ chee̱ benneꞌ nigá,
ne chee̱ xúgute̱ da cale̱la da dxune̱ꞌ chee̱ benneꞌ caꞌ dxeléajle̱ꞌe̱ chiuꞌ Lueꞌ lu xe̱zre Jerusalén.
Naꞌa ble̱ꞌe̱ nigá nape̱ꞌ xel-laꞌ dxenná bea chee̱ benneꞌ xíchaje̱ caꞌ chee̱ bxruze caꞌ,
chee̱ che̱ꞌe̱ lizre xia xúgute̱ benneꞌ dxelenné̱ꞌ Dios lu Lauꞌ Lueꞌ.
Naꞌ Xránadxu guzre̱ꞌ le̱ꞌ:
―Guxíaj.
Nedaꞌ ba gucáꞌa benneꞌ naꞌ chee̱ cheajzenne̱ꞌ benneꞌ xe̱zr la xu caꞌ,
ne benneꞌ wenná bea caꞌ,
ne benneꞌ Israel caꞌ,
ca naca chiaꞌ nedaꞌ.
Nedaꞌ guléꞌedaꞌ le̱ꞌ ca naca da zante̱ da saque̱ꞌe̱ ne̱ chiaꞌ nedaꞌ.
Nadxa Ananías guzé̱ꞌe̱ zéaje̱ꞌ xuꞌu naga zua Saulo.
Gate guxúꞌe̱ naꞌ,
guxrúa ne̱ꞌe̱ laweꞌ le̱ꞌ,
naꞌ guzre̱ꞌ le̱ꞌ:
―Saulo,
bichaꞌ.
Xránadxu Jesús,
Bénneaꞌ bleꞌe lawe̱ꞌ lueꞌ la neza naga zaꞌu,
nasel-le̱ꞌ nedaꞌ chee̱ xeléꞌenuꞌ,
ne chee̱ súale̱ Beꞌ Láꞌazxa lueꞌ.
Caꞌ guca beléxrujte̱ lu xiaj lawe̱ꞌ da zaj naca ca xrlacu bela,
naꞌ beléꞌene̱ꞌ.
Naꞌ bexasa Saulo,
ne gudxúate̱ꞌ nisa.
Gudé naꞌ gudawe̱ꞌ,
ne bedipe̱ꞌ.
Begáꞌane̱ꞌ tu chupa zra nen benneꞌ Damasco caꞌ dxeléajle̱ꞌe̱ chee̱ Jesús.